《赠袁伯益》
明代·佘翔

天地犹橐籥，人民原野鹿。叔季日以漓，浑沌日以凿。

常道希无为，见素抱其朴。至人剖玄门，游心洞枢轴。

烹鲜悟綦理，江海王百谷。好静民自正，簿书无留牍。

从容著作林，六艺芳润漱。缅想古时人，雅志慕黄鹄。

况乃柴桑翁，物外标芳躅。千载谁知音，独为伤沉陆。

负材当明时，聊以见夙昔。下士复高风，三握劳一沐。

既赓菁莪章，亦唱阳春曲。以兹气味薰，兰𦶜同馨馥。

怀刺遥相投，喜被清风穆。挥麈吐玄言，虚来实吾腹。

南山归旧庐，北阙乘华毂。愿保千秋名，矫首扶桑旭。

作者简介：福建莆田人，字宗汉，号凤台。嘉靖三十七年进士。任全椒知县。与御史议事意见相左，即拂衣罢去，放游山水以终。工诗，有《薜荔园诗稿》及《文草》。